b"\n_START_ARTICLE_\nPitsinnypl\xc3\xa4\xc3\xa4j\xc3\xa4\n_START_SECTION_\nJuoni\n_START_PARAGRAPH_\nUjo ja viaton Pomme (Huppert) on t\xc3\xb6iss\xc3\xa4 kauneussalongissa, asuu \xc3\xa4itins\xc3\xa4 (Annemarie D\xc3\xbcringer) kanssa eik\xc3\xa4 juuri k\xc3\xa4y ulkona. Lomamatkalla Normandiassa h\xc3\xa4n tapaa kielitiedett\xc3\xa4 opiskelevan Fran\xc3\xa7ois'n (Yves Beneyton). He muuttavat asumaan yhteen, mutta taustojen erilaisuus aiheuttaa vaikeuksia parisuhteelle. Hauraan Pommen mieli murtuu, ja komediallisena alkanut elokuva saa yh\xc3\xa4 tummempia s\xc3\xa4vyj\xc3\xa4.\n_START_SECTION_\nVastaanotto\n_START_PARAGRAPH_\nPitsinnypl\xc3\xa4\xc3\xa4j\xc3\xa4 sai Cannesin elokuvajuhlilla ekumeenisen tuomariston palkinnon ja oli ehdolla Kultaisen palmun saajaksi. Se sai my\xc3\xb6s parhaan elokuvan C\xc3\xa9sar-ehdokkuuden._NEWLINE_Vuonna 1977 ensi-iltansa saaneen Pitsinnypl\xc3\xa4\xc3\xa4j\xc3\xa4n toi Suomen teattereihin Kino-Filmin Aili Kannel. Ensi-ilta j\xc3\xa4rjestettiin Helsingin Liisankadun elokuvateatteri Aulassa 16. syyskuuta 1977. Elokuvasta tuli Suomessa melkoinen menestys: vuonna 1977 se oli 106\xc2\xa0356 katsojallaan vuoden 17. suosituin. Sen suosion my\xc3\xb6t\xc3\xa4 elokuvateattereihin ja -kerhoihin tuotiin muitakin Claude Gorettan ohjaust\xc3\xb6it\xc3\xa4 sek\xc3\xa4 toisen sveitsil\xc3\xa4isohjaajan, Alain Tannerin elokuvia.\n_START_SECTION_\nArvioita\n_START_PARAGRAPH_\nVideo-oppaassa vuodelta 1994 Asko Alanen pit\xc3\xa4\xc3\xa4 Pitsinnypl\xc3\xa4\xc3\xa4j\xc3\xa4\xc3\xa4 intiimisti el\xc3\xa4ytyv\xc3\xa4n\xc3\xa4 ja kauniina kuvauksena toisten armoille j\xc3\xa4tt\xc3\xa4ytyv\xc3\xa4n hauraan ihmisen kohtalosta m\xc3\xa4\xc3\xa4r\xc3\xa4tietoisten maailmassa. H\xc3\xa4n antaa elokuvalle nelj\xc3\xa4 t\xc3\xa4hte\xc3\xa4 viidest\xc3\xa4, mik\xc3\xa4 vastaa sanallista arviota \xe2\x80\x9derinomainen\xe2\x80\x9d."